6 Barutwa ba ga Jesu jaanong ba ne ba tshwanetse go itsise batho sengwe se sesha mo boikaelelong jwa ga Jehofa—sengwe se se fetang kgakala go gololwa ga Baiseraele mo bokgobeng kwa Egepeto mme morago ga moo le go gololwa mo botshwarong kwa Babelona. Loso lwa ga Jesu Keresete le go tsosiwa ga gagwe mo baswing go ne ga thusa gore batho ba gololwe mo bokgobeng jo bo setlhogo le go feta, e leng boleo le loso. Ka Pentekosete ya 33 C.E., barutwa ba ba sa tswang go tlodiwa ba ga Jesu ba ne ba itsise batho ka “dilo tse dikgolo tsa Modimo,” mme ba le bantsi ba ba neng ba utlwa molaetsa ba ne ba o amogela. Ka jalo, fa Jesu a ne a dutse kafa seatleng sa moja sa ga Rraagwe kwa legodimong, o ne a simolola go bona bokao jwa leina la gagwe bo diragadiwa ka tsela e kgolwane fa diketekete tsa batho di ikwatlhaya mme di bontsha tumelo mo go ene, e le ene yo Jehofa a neng a mo dirisa go boloka batho.—Dit. 2:5, 11, 37-41.